„Jedna norma pre všetkých nemusí byť fér.“

Meno : PaedDr. Katarína Fülöpová

Škola : Základná škola Pavla Marcelyho, Drieňová 16, 821 03 Bratislava

Názov práce : „ Škola je pre deti a nie deti pre školu.“

V našom štáte ešte stále vládne predstava, že treba všetky deti v rovnakom veku posadiť do rovnakých lavíc pred rovnaké knižky. Že sa majú v rovnakom čase učiť rovnakým spôsobom rovnaké veci. Tento prístup však určite nedáva všetkým deťom rovnaké šance uplatniť sa v živote.

Všetky deti majú mať rovnaký prístup k možnostiam, ktoré poskytuje vzdelávací systém, ale z môjho pohľadu nie je vždy rovnaký prístup aj férový k jednotlivým žiakom. Toho času pôsobím ako školský špeciálny pedagóg. Počas mojej praxe v školstve ( 21 rokov ) som prešla rôznymi inštitúciami ako špeciálne školy, školy pre intelektovo nadané deti ako aj pôsobenie v špeciálnopedagogickej poradni. Dalo mi to možnosť vnímať a vidieť prácu s deťmi, prístup k nim a ich potrebám. Bohužiaľ musím podotknúť, že v našom školskom systéme sú ešte v tejto rovine obrovské medzery.

Pred 5 rokmi, keď som nastúpila do terajšieho zamestnania ako školský špeciálny pedagóg , som pociťovala obrovskú priepasť medzi mnou a medzi pedagógmi. Pri snahe pomáhať deťom, aby lepšie zvládali výchovno –vyučovací proces som narážala na nepochopenie a vytknutie, že deťom pomáham, odôvodňovali to práve tým, že každý žiak má mať rovnaký prístup a rovnako hodnotené, Nemohla som a nesúhlasím s týmto postojom a preto som sa snažila a snažím do dnešného dňa postupnými krokmi meniť túto situáciu v našej škole. Toho času už veľmi úspešne a nie nadarmo sa o našej škole hovorí v pozitívnych intenciách v širokej verejnosti.

Pre ilustráciu Vám chcem priblížiť pár mojich postrehov a prípadov, ktoré som zažila.

1. Žiak, ktorý má intelekt v nadpriemere, ale sekundárne má obrovské problémy so sústredením a písaním. Napriek vynikajúcemu intelektu žiak dosahoval priemerné až podpriemerné výkony. Často si nestíhal napísať poznámky počas vyučovania, následne sa nevedel naučiť to čo mali mať v zošite. Písomné práce nestíhal vypracovať a tým mal hodnotenie dobrý alebo nedostatočný. Pri konzultáciách s príslušným pedagógom som dostala informáciu, že žiak nedáva pozor a preto nestíha a nepripravuje sa na hodinu. Poprosila som kolegyňu, že pri najbližšom písaní previerky sa mohla zúčastniť hodiny, čo sa aj stalo. Žiak mal celkové tempo pomalé a vnímala som problémy aj v písomnom prejave, preto som poprosila kolegyňu nech na konci hodiny doskúša žiaka ústnou formou tie cvičenia, ktoré nestihol vypracovať. Kolegyňa mi vyšla v ústrety a preskúšala žiaka na konci hodiny, žiak všetky cvičenia bez problémov zodpovedal a bol hodnotený známkou chválitebný. Viete si predstaviť žiaka, že akú mal radosť. Kolegyňa si uvedomila, že nie je to o jeho slabej príprave. Pri rovnakom prístupe len akceptovala tempo práce žiaka a zohľadnila problém s písaním. Tu sa mi tiež potvrdilo, že rovnaký prístup ešte neznamená aj férový voči žiakom. Nestačí, aby žiak mal dobrý potenciál, dôležité je nájsť si „ recept „ na žiaka a vedieť jeho potenciál využiť. Problém s jeho písaním sme odstránili tým, že žiak si nosil svoj notebook na každú hodinu a poznámky si písal doň. V tomto prípade bol rovnaký prístup a zároveň férový voči tomuto žiakovi. Od tohto momentu si kolegovia v našej škole osvojili túto formu a žiakom je dopriate doskúšanie ústnou formou cvičenia, ktoré nestihli už z akéhokoľvek dôvodu.
2. V škole máme žiakov u ktorých som si všimla, že využívajú fotografickú pamäť. Pri bežných písomkách typu, kde treba písať odpovede bez možnosti výberu správnej odpovede, mi žiaci zlyhávali a boli hodnotení známkou nedostatočný alebo dostatočný, pritom mali vedomosti, len si ich nevedeli sformulovať do súvislej písomnej odpovede. Reakcia kolegov bola : „ No bohužiaľ, tiež musia absolvovať písomné testy. Po vzájomnej dohode s kolegami som začala prerábať tieto písomné práce na písomné práce s výberom správnej odpovede. Žiaci boli nadšení a samozrejme dosahovali veľmi dobré výsledky, z 4,5 sa dostali na 2,1. Posunutie drobnej „ barličky „ veľakrát znamená pre naše deti odbúranie stresu zo zlyhania a neskutočná pomoc pri dosahovaní vzdelávacích úspechov.

Čo sa týkalo osvojovania si nových vedomostí u týchto žiakov sa osvedčila metóda učenie sa myšlienkovou mapou. Tým sme odstránili aj problém ústneho preskúšania získaných vedomostí.

Aj v tomto prípade sa mi potvrdilo, že rovnaký prístup ešte neznamená spravodlivý a férový prístup k našim deťom.

1. Tento príbeh je o chlapcovi, ktorý dosahoval dobré výsledky v škole, dobré správanie a v kolektíve obľúbený. Po nástupe do piateho ročníka nová triedna učiteľka evidovala, že tento žiak má problémy v učení. Dosahoval stále horšie výsledky, ktoré nekorešpondovali s výsledkami z prvého stupňa. Tento postreh mi oznámila triedna učiteľka. Ostatných kolegov, ktorí v tejto triede učili, som tiež oslovila, že ako vnímajú tohto žiaka. Odpovede boli identické: „ Je to žiak, ktorý sedí ticho cez vyučovanie a podáva priemerné až podpriemerné výsledky. Nikto sa nezaoberal s tým, že prečo nám takto upadol žiak. Jedine si to všimla triedna učiteľka, ktorá chcela vedieť príčinu slabého prospechu. V spolupráci so žiakom a triednou učiteľkou sme sa dozvedeli, že v domácom prostredí chlapca sa rodičia rozvádzajú, každý deň musí počúvať, že ako sa rodičia hádajú, osočujú a samozrejme využívajú chlapca proti sebe. V podstate to bola obranná reakcia chlapca, aby si ho rodičia všimli. V tomto prípade boli rodičia ochotní spolupracovať a po niekoľkých sedeniach na akademickej pôde individuálne a v skupine, kde bol prítomný aj ich syn sa nám podarilo, aby žiak znovu naskočil. Začal sa učiť, viac sa usmieval a znovu sa začal zapájať do kolektívnych aktivít. Má podporu v triednej učiteľke, vo mne a v neposlednom rade vo svojich rodičoch, ktorý už toho času sú rozvedení. Aj v tomto prípade sa mi potvrdilo, že rovnaký prístup ku každému žiakovi ešte neznamená aj férový a spravodlivý. Darmo mal poskytnuté rovnaké podmienky vzdelávania, keď sme pritom opomenuli jeho osobitosti a potreby.

Je to len omrvinka toho, čo som počas mojej praxe zažila. Pevne dúfam, že aspoň touto cestou som Vás oslovila a dala do podvedomia, že máme v spoločnosti aj ľudí, ktorí to naozaj robia srdcom.

Uvedomujem si, že práca s deťmi je náročná, ale zároveň hodnotná, pokiaľ si uvedomíme, že je to naše poslanie a nie zamestnanie. Dostávame do rúk krásny čistý jemný materiál, ktorý si ako ohneme, taký ho budeme mať. Preto je veľmi dôležité, aby sa školy riadili a osvojili filozofiu **- „ Škola je pre deti a nie deti pre školu.“**

S pozdravom

PaedDr. Katarína Fülöpová